ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΗ ΘΕΣΠΙΣΗ ΓΕΝΙΚΟΥ ΠΛΑΙΣΙΟΥ ΕΝΗΜΕΡΩΣΗΣ ΚΑΙ ΔΙΑΒΟΥΛΕΥΣΗΣ ΜΕ ΤΟΥΣ ΕΡΓΑΖΟΜΕΝΟΥΣ ΜΕΣΑ ΣΤΗΝ ΕΥΡΩΠΑΪΚΗ ΚΟΙΝΟΤΗΤΑ - [ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Ιστορικο τησ προτασησ

Στις 17 Νοεμβρίου 1998, η Επιτροπή διαβίβασε στο Κοινοβούλιο και στο Συμβούλιο την προαναφερόμενη πρόταση οδηγίας η οποία θεμελιώνεται στο άρθρο 137 παράγραφος 2.

Η Οικονομική και Κοινωνική Επιτροπή εξέδωσε τη γνώμη της στις 7 Ιουλίου 1999.

Το Ευρωπαϊκό Κοινοβούλιο εξέδωσε γνώμη, σε πρώτη ανάγνωση, στις 14 Απριλίου 1999.

Η Επιτροπή αποδέχθηκε ένα μέρος των τροπολογιών του Κοινοβουλίου, και στις 23 Μαΐου 2001 παρουσίασε τροποποιημένη πρόταση στην οποία έχουν ενσωματωθεί αυτές οι τροπολογίες καθώς και ορισμένες άλλες αλλαγές.

Το Συμβούλιο ενέκρινε ομόφωνα την κοινή του θέση στις 23.7.2001.

Στις 23 Οκτωβρίου 2001, σε δεύτερη ανάγνωση, το Ευρωπαϊκό Κοινοβούλιο ενέκρινε 13 τροπολογίες στην κοινή θέση του Συμβουλίου.

Η παρούσα γνώμη παρουσιάζει την άποψη της Επιτροπής σχετικά με αυτές τις τροπολογίες.

2. Στοχοσ τησ προτασησ τησ Επιτροπήσ

Ο στόχος είναι να συμπληρωθούν οι ισχύουσες διατάξεις σε εθνικό και κοινοτικό επίπεδο στον τομέα της ενημέρωσης και της διαβούλευσης με τους εργαζομένους.

3. Γνωμη τησ Επιτροπήσ για τισ τροπολογιεσ που προτεινει το Κοινοβουλιο

3.1. Σύνθεση των απόψεων της Επιτροπής

Η Επιτροπή μπορεί να αποδεχθεί δύο τροπολογίες αυτούσιες και τρεις άλλες επί της αρχής.

Δεν μπορεί να δεχθεί οκτώ από τις τροπολογίες που ενέκρινε το Κοινοβούλιο.

3.2. Τροπολογίες του Κοινοβουλίου σε δεύτερη ανάγνωση

3.2.1. Τροπολογίες που έγιναν δεκτές

3.2.1.1. Τροπολογία 3 (ορισμός των "κοινωνικών εταίρων") (άρθρο 2, σημείο εα) (νέο)

Η τροπολογία αυτή αποσκοπεί στην εισαγωγή ορισμού των "κοινωνικών εταίρων" για τους σκοπούς της οδηγίας. Επειδή ο όρος αυτός χρησιμοποιείται σε διάφορες διατάξεις της προτεινόμενης οδηγίας, ιδίως στα άρθρα 5 και 11, κρίνεται αποδεκτό να δοθεί ο ορισμός του σύμφωνα με την πρόταση του Κοινοβουλίου.

3.2.1.2. Τροπολογία 8 (περιεχόμενο της διαβούλευσης) (άρθρο 4, παράγραφος 4, σημείο γ))

Η τροπολογία αυτή αποσαφηνίζει το κείμενο διευκρινίζοντας ότι οι πληροφορίες στις οποίες βασίζεται η διαβούλευση πρέπει να παρέχονται σύμφωνα με το άρθρο 2, σημείο στ).

3.2.2. Τροπολογίες που έγιναν δεκτές επί της αρχής

3.2.2.1. Τροπολογία 2 (αιτιολογική σκέψη σχετικά με τις κυρώσεις) (αιτιολογική σκέψη 26α (νέα))

Η Επιτροπή συμφωνεί να τονιστεί μέσω ειδικής αιτιολογικής σκέψης η σημασία των σοβαρών και αποτρεπτικών κυρώσεων καθώς και των ειδικών δικαστικών διαδικασιών που θα εφαρμόζονται σε περιπτώσεις παραβίασης των υποχρεώσεων που απορρέουν από την προτεινόμενη οδηγία.

3.2.2.2. Τροπολογία 6 (ενθάρρυνση του κοινωνικού διαλόγου στις μικρές και μεσαίες επιχειρήσεις) (άρθρο 3, παράγραφος 3α (νέο)

Η τροπολογία αυτή έχει σκοπό να τονίσει τη σημασία της προώθησης του κοινωνικού διαλόγου στο πλαίσιο των ΜΜΕ οι οποίες, λόγω του περιορισμένου μεγέθους του προσωπικού τους, αποκλείονται από το πεδίο εφαρμογής της προτεινόμενης οδηγίας. Η Επιτροπή δέχεται την αρχή στην οποία θεμελιώνεται αυτή η τροπολογία, κρίνοντας ότι είναι σκόπιμο να αποτελέσει το αντικείμενο αιτιολογικής σκέψης.

3.2.2.3. Τροπολογία 13 (εφαρμογή των αρχών της οδηγίας στη δημόσια διοίκηση) (άρθρο 9α (νέο))

Η τροπολογία αυτή ορίζει ότι τα κράτη μέλη εξετάζουν, σε συνεργασία με τους κοινωνικούς εταίρους, κατάλληλους τρόπους για την εφαρμογή των αρχών της προτεινόμενης οδηγίας στη δημόσια διοίκηση. Η Επιτροπή δέχεται την αρχή στην οποία θεμελιώνεται αυτή η τροπολογία, κρίνοντας ότι είναι σκόπιμο να αποτελέσει το αντικείμενο αιτιολογικής σκέψης.

3.2.3. Τροπολογίες που απορρίφθηκαν

3.2.3.1. Τροπολογία 1 (εκπρόσωποι των εργαζομένων) (αιτιολογική σκέψη 22α (νέα))

Η Επιτροπή κρίνει ότι η προτεινόμενη τροπολογία αυτής της αιτιολογικής σκέψης δεν είναι σκόπιμη στο πλαίσιο της παρούσας πρότασης, με βάση, ιδίως, το άρθρο 2 σημείο ε).

3.2.3.2. Τροπολογία 4 (ορισμός της ενημέρωσης) (άρθρο 2, σημείο στ))

Η Επιτροπή κρίνει ορθό και επαρκή τον ορισμό της ενημέρωσης που περιλαμβάνεται στην κοινή θέση του Συμβουλίου, με βάση, μεταξύ άλλων, τις διατάξεις του άρθρου 1 της προτεινόμενης οδηγίας.

3.2.3.3. Τροπολογία 5 (ορισμός της διαβούλευσης) (άρθρο 2, σημείο ζ))

Η Επιτροπή κρίνει ορθό και επαρκή τον ορισμό της διαβούλευσης που περιλαμβάνεται στην κοινή θέση του Συμβουλίου, με βάση, μεταξύ άλλων, τις διατάξεις του άρθρου 1 της προτεινόμενης οδηγίας.

3.2.3.4. Τροπολογία 7 (περιεχόμενο της ενημέρωσης) (άρθρο 4, παράγραφος 2, σημείο α))

Δεδομένου του γενικού χαρακτήρα της προτεινόμενης οδηγίας, η Επιτροπή θεωρεί υπερβολικά λεπτομερή τη διατύπωση που προτείνει το Κοινοβούλιο ως προς την παρούσα διάταξη.

3.2.3.5. Τροπολογία 9 (περιεχόμενο της διαβούλευσης) (άρθρο 4, παράγραφοι 4α και 4β (νέες))

Η Επιτροπή κρίνει ορθούς και επαρκείς τους κανόνες σχετικά με τη διαδικασία διαβούλευσης που περιλαμβάνονται στην κοινή θέση του Συμβουλίου, με βάση, μεταξύ άλλων, τις διατάξεις του άρθρου 1 της προτεινόμενης οδηγίας.

3.2.3.6. Τροπολογία 10 (περιεχόμενο των συμφωνιών μεταξύ των κοινωνικών εταίρων) (άρθρο 5)

Η Επιτροπή κρίνει ότι το άρθρο 5, με τη διατύπωση υπό την οποία περιλαμβάνεται στην κοινή θέση του Συμβουλίου, μεταφέρει επαρκώς την ισορροπία μεταξύ της αυτονομίας των κοινωνικών εταίρων και της ανάγκης για προστασία των εργαζομένων.

3.2.3.7. Τροπολογία 11 (εκπρόσωποι των εργαζομένων) (άρθρο 7)

Δεδομένου του γενικού χαρακτήρα της προτεινόμενης οδηγίας, η Επιτροπή θεωρεί υπερβολικά λεπτομερή τη διατύπωση που προτείνει το Κοινοβούλιο ως προς την παρούσα διάταξη.

3.2.3.8. Τροπολογία 15 (μεταβατικές διατάξεις) (άρθρο 10)

Η Επιτροπή θεωρεί ότι είναι αποδεκτό, κατ' εξαίρεση, για την προτεινόμενη οδηγία, να προβλεφθεί μεγαλύτερη χρονική περίοδος για την πλήρη εφαρμογή της παρούσας οδηγίας στα κράτη μέλη εκείνα που θα πρέπει να καταβάλουν ουσιαστική προσπάθεια για να εφαρμόσουν την οδηγία, δεδομένης της έλλειψης γενικών κανόνων στον τομέα αυτόν.

3.3. Τροποποιημένη πρόταση

Δυνάμει του άρθρου 250, παράγραφος 2, της συνθήκης ΕΚ, η Επιτροπή τροποποιεί την πρότασή της σύμφωνα με τα προαναφερθέντα.